Fundació privada Josep Piqué Iserte

La gran escultura "La Sardana", en procès de recuperació
2020-02-02 08:00 - 2025-02-02 17:00 (Europe/Helsinki)
Dins el pla de reparació i restauració dels elements escultòrics en espais públics que ha iniciat l’Ajuntament de Tarragona, La Sardana, ubicada al Barri tarragoní de Sant Pere i Sant Pau és una de les primeres que ja ha començat a ser tractada. L’empresa Lesena, sota la direcció de Pau Arroyo, porta a terme el treball de recuperació i restitució d’algunes de les peces de la gran escultura. La Fundació ha estat convidada a veure la progressió de les tasques de restauració.
Es tracta d’una llarga reivindicació de les Associacions de Veïns del Barri que en pocs mesos recuperarà l’obra escultòrica dissenyada per Josep Piqué i executada pel ferrer montbrionenc Francesc Sánchez, col·locada l’any 1973 quan la ciutat fou Ciutat Pubilla de la Sardana. La Cooperativa d’Habitatges de Sant Pere i Sant Pau va ser la promotora de l’obra.
Avui doncs aquesta magna escultura té un doble significat. Si per una banda recorda la capitalitat de la Sardana; per altra, és vista com un símbol de la voluntat col·lectiva que va treballar aplegada per assolir la construcció dels habitatges que van ser l’origen del Barri.
[Link: Entrevista Tarragona Ràdio 16/06/2020]

Inauguració de l'exposició Piqué | Plural a la galeria Antoni Pinyol de Reus
2020-03-07 - 2025-03-08
Amb aquesta exposició volem mostrar la pluralitat creativa de Josep Piqué a través dels diversos llenguatges i materials en què es va expressar –pintura, dibuix, collages, escultures en ferro i en bronze-. Un artista que va eclosionar en maduresa de forma entusiasta, prolífica i personal. Al llarg de la seva trajectòria va generar un estil propi sorgit de la innata creativitat, del seu esperit vitalista i del bagatge adquirit pel coneixement i admiració de les avantguardes europees.

Es reobre l'exposició Piqué | Plural a la galeria Antoni Pinyol
2020-05-05 08:00 - 2025-05-05 17:00
La Galeria Antoni Pinyol reobre les seves portes dins la primera fase de desescalada del confinament a causa del COVID19, i ho fa amb renovades energies i de forma totalment segura per a continuar donant vida a la seva sala amb obres d’art, artistes, visitants…
L’Exposició PIQUÉ | Plural es podrà visitar a partir del dia 12 de maig en horari de tarda, 17-20 h., de dimarts a divendres i dissabte entre 11 i 13 h. L’Exposició es mantindrà fins el dia 5 de juny.
Les dimensions de la sala permeten que els visitants puguin mantenir la distància recomanada de 2 metres. La mascareta serà obligada per a l’entrada a la sala, … de fet solament necessitem els ulls i la sensibilitat per gaudir de l’art de forma intensa.
Retornarem, poc a poc, a fer nostres els carrers, les places, les botiges i també… les galeries d’art. La vostra visita contribuirà a recuperar un sector especialment sensible a les circumstàncies que estem vivint.
[Premsa: Diari MES REUS “L’art recupera la seva primavera”]

8 de Març dia Internacional de les Dones
2021-03-08 - 2030-04-02
Moltes de les seves obres tenen la figura de la dona com a centre del seu treball.
L’artista no en plasma un prototipus, ni una idealització … crea i recrea caràcters femenins diversos, com diversa és la realitat femenina, i ho fa expressant-se en els llenguatges de la pintura, l’escultura o el collage.
Les seves peces ens revelen una mirada profunda i respectuosa vers la condició femenina.
Les dones piquerianes desprenen una sensació de dignitat, de serenitat i de fortalesa.

El Restaurant Celler de l'Arbocet convida Josep Piqué
2021-04-02 - 2023-04-02
El Celler de l’Arbocet ha convidat Josep Piqué al seu menjador.
Les peces de l’artista que acull l’espai respiren ara un nou flaire del territori.
Són obres sinceres, sense artifici i amb un punt de poesia… com les receptes que es cuinen i omplen les taules del restaurant del Joan i la Montse.

Cuina i detall & Fundació d'Art Josep Piqué
2021-05-20 - 2025-04-02
La matèria tèxtil li atreia poderosament. Va dissenyar diferents obres per a ser impreses sobre roba –cotó i lli-.
Corria la dècada dels ’60… i aquells dissenys de gran modernitat no encaixaven amb la mentalitat femenina d’aleshores, un tant conservadora i fruit d’un tancament estètic propiciats per la dictadura franquista.
Amb aquest projecte compartit amb Cuina i Detall, volem recuperar l’esperit de l’artista en la seva idea d’innovació en les peces tèxtils de la llar.

Any Gabriel Ferrater. Exposició "Diàlegs Inèdits" a la Galeria Antoni Pinyol
2022-03-20 08:00 - 2025-12-16 17:00
L’efemèride de l’any Gabriel Ferrater i el projecte expositiu de la Galeria Antoni Pinyol han fet possible el retrobament d’unes obres dels artistes Ramon Ferran, Josep Nosàs i Josep Piqué que de forma inèdita han pogut dialogar amb les obres i el pensament sobre art del poeta reusenc i també crític d’art Gabriel Ferrater que va voler experimentar la pintura seguint fidelment les seves idees i teories al voltant de l’art pictòric.
Aquests tres autors i aquestes obres que es presenten a la Galeria Pinyol no haguessin passat desapercebudes a la mirada de Grabriel Ferrater i s’hi hagués aproximat amb una coincidència genèrica de conceptes, amb un fort paral·lelisme d’idees, tot posant en valor l’evolució observada en cada artista. No debades, el llibre esmentat recull paraules com: “El pintor es basa en la naturalesa per a crear els seus mitjans expressius. Analitzant-la, depurant-la i intensificant-la, aconsegueix finalment, quallar-la, i així neixen els signes del seu llenguatge.”
